Jee sáá njia̱ꞌa ki̱vɨ̱ꞌ uníꞌ, jee ni̱yo ɨɨn viko tánáꞌá nu̱u̱nꞌ ñuunꞌ Caná ya̱ kúvi ɨɨn ñuunꞌ ya̱ tɨ́ɨn Galilea. Jee yukuán íñɨ́ nánáꞌ Jesús.
Jee suni nkana rá ñɨvɨ vá Jesús jín rá te̱e súkuáꞌa re̱ꞌ ráa ya̱ kɨ̱ꞌɨ̱nꞌ ráa viko tánáꞌá vá.
Jee sáá kúmániꞌ nixiꞌ nu̱xi uva ya̱ koꞌo ka̱ꞌ rá ñɨvɨ, jee nkachiꞌ nánáꞌ Jesús nu̱u̱nꞌ re̱ꞌ: ―Ntu̱náꞌ nixiꞌ nu̱xi uva íyó ka̱ꞌ ―nkachiꞌ ña.
Jee nkachiꞌ Jesús nu̱u̱nꞌ ña: ―¿Na̱kui chi nániꞌvɨꞌ iniꞌ nú nu̱u̱nꞌ tiñu ni̱ꞌ, kánánáa? Chi ni ntiáꞌan kenta tiempúꞌ ni̱ꞌ nka̱ji Ndiosíꞌ ―nkachiꞌ Jesús.
Saájee nkachiꞌ nánáꞌ Jesús nu̱u̱nꞌ rá ñɨvɨ ya̱ chúꞌun nixiꞌ: ―Saꞌá rán néni ɨɨn tiñu ya̱ kachiꞌ re̱ꞌ nu̱u̱nꞌ rán ―nkachiꞌ ña.
Jee yukuán íñɨ́ i̱ñu̱ꞌ rá ki̱sɨ yu̱u̱ꞌ nu̱u̱nꞌ chúꞌun ráa nute sánikua̱ꞌ rá costumbre sáꞌá rá ñɨvɨ Israel ya̱ jiátíñú ráa maa sáva saꞌá ninuꞌun ráa maáráa nu̱u̱nꞌ Ndiosíꞌ. Jee kánta ñúꞌún yatin ku̱mi̱xiko (80) áxí ɨɨn sientúꞌ (100) litro nute iniꞌ ta ɨɨn rá ki̱sɨ yu̱u̱ꞌ vá.
Jee nkachiꞌ Jesús nu̱u̱nꞌ rá ñɨvɨ ya̱ chúꞌun nixiꞌ: ―Chuchítú rán nute iniꞌ rá ki̱sɨ yaꞌá ―nkachiꞌ re̱ꞌ. Jee nchu̱chítú kanáa ráa nute iniꞌ rá ki̱sɨ vá.
Saájee nkachiꞌ re̱ꞌ nu̱u̱nꞌ ráa: ―Vitan jee tavaꞌ rán ntíꞌ, jee kuáꞌán rán jín‑i nu̱u̱nꞌ te̱e néen kuéntáꞌ viko yaꞌá ―nkachiꞌ re̱ꞌ. Jee kua̱na̱ka ráa maa.
Jee te̱e ya̱ néen kuéntáꞌ viko vá ni̱totúníꞌ re̱ꞌ nute ya̱ nnuvi nixiꞌ nu̱xi uva vá, sú nsáꞌ jíníꞌ re̱ꞌ né núꞌ va̱ji‑i. Soo rá ñɨvɨ ya̱ chúꞌun nixiꞌ ya̱ ntavaꞌ ráa nute vá jee jíníꞌ ráa né núꞌ va̱ji‑i. Jee sáá ni̱totúníꞌ re̱ꞌ maa jee nkana re̱ꞌ te̱e tánáꞌá vá.
Jee nkachiꞌ re̱ꞌ nu̱u̱nꞌ‑u: ―Nta̱ká ñɨvɨ jee xíꞌna ka̱ꞌ jiáꞌa ráa maá nixiꞌ nu̱xi uva váꞌa ka̱ꞌ. Jee sáá ya̱ jíjin rá ñɨvɨ jee jiáꞌa ráa nixiꞌ nu̱xi uva láꞌví ka̱ꞌ. Soo noꞌó chi nte̱va̱ꞌa nú ya̱ váꞌa ka̱ꞌ ne̱ ntañúꞌún.
Jee tiñu yaꞌá ya̱ nsa̱ꞌá Jesús nu̱u̱nꞌ ñuunꞌ Caná ya̱ tɨ́ɨn Galilea nkuvi seña a̱nasɨ́ xíꞌnañúꞌún ya̱ nsa̱ꞌá Jesús. Jee seña yukuán nstúvi‑i ya̱ kúñáꞌnú nasɨ́kuitɨꞌ re̱ꞌ, jee rá te̱e súkuáꞌa re̱ꞌ ráa ni̱nu̱ꞌ iniꞌ ráa re̱ꞌ.
Jee sáá njia̱ꞌa ya̱ nkuvi rá tiñu yaꞌá, jee kuíre kua̱ꞌa̱nꞌ re̱ꞌ nu̱u̱nꞌ ñuunꞌ Capernaum, jín nánáꞌ re̱ꞌ, jín rá ñaniꞌ re̱ꞌ, jín rá te̱e súkuáꞌa re̱ꞌ ráa. Jee nééꞌ ráa yakuꞌ ni ki̱vɨ̱ꞌ yukuán.